SET สัปดาห์หน้าเสี่ยงลงต่อ ระวังแรงขายหากหลุด 1,380 จุด
โบรกมองแนวโน้มการลงทุนในสัปดาห์หน้า หากดัชนีฯหลุดแนวรับสำคัญที่ 1,380 จุด มีโอกาสที่จะปรับตัวลงไปต่อ เนื่องจากจะทำให้เกิดแรง Profit taking ตามมา ซึ่งก็คงหนีไม่พ้นหุ้นที่ราคาปรับขึ้นมามากแล้ว อย่างหุ้นในกลุ่มพลังงาน, ปิโตรเคมี และสื่อสาร พร้อมให้แนวรับ 1,360 จุด ส่วนแนวต้าน 1,400-1,410 จุด
19 พ.ค. 2559

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ เปิดเผยถึง ตลาดหุ้นไทยวันนี้ (19 พ.ค.) ปรับตัวลงเป็นไปในทิศทางเดียวกับตลาดต่างประเทศ ทั้งตลาดหุ้นในภูมิภาคและตลาดในยุโรปที่เทรดบ่ายนี้ต่างก็ปรับตัวลงกันทั่วหน้า รวมไปถึงดาวโจนส์ฟิวเจอร์สก็ติดลบด้วย
ทั้งนี้ เป็นผลจากความกังวลธนาคารกลางสหรัฐฯ (FED) จะปรับขึ้นอัตราดอกเบี้ย ทำให้เงินดอลลาร์สหรัฐฯแข็งค่าขึ้นด้วย เนื่องจากเกรงว่าสินค้าโภคภัณฑ์จะถูกขายออกมาจึงชิงขายก่อน รวมไปถึง Bond Yield ของสหรัฐฯก็ปรับตัวขึ้นด้วย ขณะที่เงินบาทอ่อนค่าลงมามากสุดในรอบ 2 เดือน และมีกระแสข่าวว่าพันธบัตรไทยก็ถูกขายออกมา 5 วันติดต่อกันแล้ว จึงทำให้ตลาดเกิดความวิตก
แนวโน้มการลงทุนในสัปดาห์หน้า หากดัชนีฯหลุดแนวรับสำคัญที่ 1,380 จุด มีโอกาสที่จะปรับตัวลงไปต่อ เนื่องจากจะทำให้เกิดแรง Profit taking ตามมา ซึ่งก็คงหนีไม่พ้นหุ้นที่ราคาปรับขึ้นมามากแล้ว อย่างหุ้นในกลุ่มพลังงาน, ปิโตรเคมี และสื่อสาร พร้อมให้แนวรับ 1,360 จุด ส่วนแนวต้าน 1,400-1,410 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 303.00 บาท ลดลง 8.00 บาท
IVL ปิดที่ 30.25 บาท ลดลง 1.50 บาท
JAS ปิดที่ 4.60 บาท ลดลง 0.14 บาท
PTTEP ปิดที่ 75.00 บาท ลดลง 2.50 บาท
CPALL ปิดที่ 48.00 บาท ลดลง 1.00 บาท